google/wiki40b huggingface dataset:
Aleksandras Judickis

Biografija

Lietuvos bajorų Judickių giminės atstovas, herbo „Radwan“ savininkas. Rečicos stalininko Konstantino Judickio ir Cecilijos Jasenskaitės, Lietuvos didžiojo raštininko Mykolo Jasenskio ir Marinos Sapiegaitės dukters sūnus.
Iš Masalskio įsigijo Josvainių seniūniją, kurią vėliau perdavė sūnui Jurgiui Konstantinui. Elekciniame seime pasirašė nuo Vilniaus ir Minsko vaivadijų už Jono Kazimiero išrinkimą į Lenkijos karaliaus sostą. Buvo karaliaus armijos pulkininku ir Žemaitijos regimentu. 1655 metais jis pasižymėjo kovojant su švedais Žemaitijoje. Su savo įgula dalyvavo ATR-Maskvos kare 1654–1667 metais.
Valdė Ašmenos, Rečicos ir Slanimo pavietų žemes.

Šeima

Buvo vedę Haną Felicijoną Venžik-Rudskaitę, nuo tos santuokos turėjo tris sūnus: Rečicos pastalininkis ir Josvainių seniūnas Jurgis Konstantinas, Lucko kanauninkas Mikalojus ir Jonas Povilas.
Vabalninko dvaras

Vabalninko dvaras buvo Vabalninke.
Surdegio Šv. Dvasios cerkvė

Istorija

1510 m. vietos dvarininkas bajoras Bogdanas Staveckis pastatė medinę cerkvę. Pagal padavimą, 1530 m. rugpjūčio 15 d. virš šalia šios cerkvės tryškusio šaltinio apsireiškusi Švč. Mergelė Marija. Šio įvykio garbei Biržų seniūnas Aleksejus Fiodorovičius pastatė Švč. Trejybės cerkvę. Spaudoje minima, kad 1614 m. Surdegyje tikrai buvo rusas šventikas (popas). 1625 m. (kitais duomenimis, 1612 m.) vietoj medinės buvo pradėta statyti nauja mūrinė cerkvė. Statyba užbaigta 1636 m. 1625–1636 m. buvo pastatyti mūriniai vienuolyno rūmai. Cerkvėje saugota stačiatikių stebuklinga laikyta Surdegio Dievo Motinos ikona.
1807 m. pastatytame vienuolyno vyresniojo gyvenamajame pastate įsikūrė kita, vadinamoji namų Mergelės Marijos Ėmimo į dangų cerkvė. 1812 m. vietoj sunykusios mūrinės cerkvės, kurį laiką buvusios parapine, buvo pastatyta nauja – Šv. Dvasios cerkvė (dabar – Surdegio Švč. Mergelės Marijos Ėmimo į dangų bažnyčia).
Vidinis susitarimas

Vidinis susitarimas (angl. Internal Settlement) – 1978 m. susitarimas tarp Rodezijos ministro pirmininko Jano Smito (Ian Smith) ir Abelio Muzorevos (Abel Muzorewa). Po beveik 15 m. trukusio pilietinio karo, spaudžiant tarptautinės bendrijos sankcijoms bei Pietų Afrikos, D. Britanijos bei JAV politikams Rodezijos vyriausybė susitiko su kai kuriais nuosaikiaisiais juodaodžių nacionalistų lyderiais ir sudarė susitarimą.
Susitarimo dėka 1979 m. kovo mėn. įvyko rinkimai, kurie atvedė vyskupą Abelį Muzorevą ir jo partiją UANC į valdžią. Rinkimų laisvumą ir teisingumą paliudijo tarptautiniai stebėtojai. 1979 m. birželio 1 d. Muzoreva iš Jano Smito perėmė ministro pirmininko postą.

Zimbabvė Rodezija

Muzorevai ėmus vadovauti nacionalinio vieningumo vyriausybei šalis buvo pervadinta, ėmė vadintis Zimbabvė Rodezija, priėmė naują vėliavą, kuri buvo iškelta virš Solsberio (dabar tai Hararė). Buvo tikimasi, kad visos sankcijos bus nutrauktos, nes šalį ėmė valdyti demokratiškai išrinkta juodaodžių dauguma. Tačiau sankcijos liko galioti, kadangi kietosios linijos partijos ZAPU ir ZANU nedalyvavo viešame politiniame gyvenime. D. Britanijos vyriausybė privertė Muzorevą 1979 m. rugpjūtį dalyvauti Lankasterio Rūmų sutartyje (Lancaster House Agreement), kad šalis būtų pripažinta tarptautinėje arenoje ir būtų nuimtos tarptautinės sankcijos.

Reakcija

Vidinį susitarimą pasmerkė 1978 m. kovo 14 d. Jungtinių Tautų Saugumo Tarybos 423-ioji rezoliucija, kuri skelbė bet kokius vidinius susitarimus Pietų Rodezijoje neteisėtais. Balsavimo metu JAV. D. Britanija, Prancūzija, Kanada ir VFR susilaikė.
Kaplinė žemdirbystė

Kaplinė žemdirbystė – vienas iš primityviųjų žemdirbystės metodų. Būdingas pirmykštėse medžiotojų-rankiotojų bendruomenėse. Kapliai gaminami iš ragų, kaulų ar akmenų. Tokiais įrankiais galima įdirbti nedidelius žemės plotus šalia gyvenviečių. Paprastai tokiose bendruomenėse žemdirbystė tik iš dalies atstoja laukinių augalų rankiojimo, medžioklės, žvejybos laimikius. Žemdirbyste kaip ir rankiojimu dažniausiai užsiima moterys.
Seniausi tokių įrankių radiniai Lietuvoje aptikti neolite II–III tūkst. pr. m. e. Lietuvoje pastarosios žemdirbystės laikotarpiu buvo auginami tik javai. Jie buvo sėjami kelerius metus iš eilės toje pačioje vietoje, o nusialinus žemei, sklypas buvo apleidžiamas ir ruošiamas naujas kitoje vietoje. Geležies amžiuje ją pakeitė lydiminė, vėliau dirvoninė žemdirbystė.
Įrodomoji partija

Užduotys

Sprendėjui užduotyje nurodoma: kokią poziciją ir per kiek ėjimų  jis turi pasiekti nuo pradinės padėties: pav. TRP per 6  reiškia, kad padėtis turi būti pasiekta po 6-ojo juodųjų ėjimo, o užrašas - TRP per 6,5 reiškia, kad padėtis pasiekiama po 7-ojo baltųjų ėjimo.
Užduočių būna ir ilgesnių, pav.: Raskite ėjimus kur baltieji ėjimu: 8. b7-b8Ž# matuoja juodųjų karalių'. Tai reiškia kad žaidimas pradedamas nuo pradinės šachmatų figūrų  padėties ant lentos  ir baigiamas  nurodytu užduotyje ėjimo numeriu bei ėjimu.

Išorinės nuorodos

Trumpiausios įrodomosios partijos 
Trumpiausiųju retro partijų būstinės tema rinkinys
Šachmatai ir matematika. 6. Retrogradinė analizė
N. Dupontas. Kai kurių įdomių atvirų problemų rinkinys Įrodomųjų partijų žanre.
Kijevo kunigaikštystė

Pradžia

Kadangi Kijevo kunigaikštystė buvo tiesioginė Kijevo Rusios palikuonė, nėra vieningai nutarta, kokią datą galima laikyti jos pradžia. Kijevo Rusios byrėjimas buvo prasidėjęs jau X a., po Jaroslavo Išmintingojo mirties. Tuomet nuo valstybės atskilo daugybė žemių (Polocko, Naugardo, Rostovo, Černigovo ir kt.), ir valstybės teritorija susitraukė iki Dnepro vidurupio. 1078 m. baigėsi tiesioginė Kijevo valdovų linija, ir į valdžią atėjo Riurikaičių atšaka iš Perejeslavlio kunigaikštystės – Monomachai, kurie laikinai atkūrė dalinę Kijevo Rusios vienybę.
1132 m. Kijevo didžiuoju kunigaikščiu tapęs Jaropolkas Vladimirovičius nebesugebėjo išlaikyti vėl byrančios Rusios, ir galiausiai visos Rusų kunigaikštystės pradėjo atskirą egzistenciją. Kijevo kunigaikštystė tapo viena iš jų.

Krizė

Interesų nusilpusioje kunigaikštystėje ir siekių užimti jos sostą turėjo įvairios kaimyninės žemės: Smolenskas, Černigovas, Haličas-Voluinė ir kt. Jos konkuravo tarpusavyje dėl Kijevo sosto, ir viena kunigaikščių linija keitė kitą. Pvz., 1170–1199 m. čia viešpatavo Černigovo-Smolensko diumviratas, vėliau Valdė Voluinės Romanas Mstislavičius ir t. t.
Situaciją Kijeve dar labiau sunkino išorinė grėsmė. XII a. II pusėje Kijevą užpuolė polovcai, o po jų sekė mongolai. Nusilpusi kunigaikštystė negalėjo apsiginti nuo jų. 1240 m. mongolai, sutriuškinę Černigovą, pasiekė Kijevą ir apsupo. Miestas buvo paimtas ir nusiaubtas, ir tai galutinai pabaigė Kijevo, kaip simbolinės Rusios sostinės, egzistenciją. Be to, Kijevo kunigaikščiai prarado teisę vadintis „didžiaisiais“. Dėl mongolų interesų Rusios valdžia ėmė kauptis Vladimiro kunigaikštystėje, o Kijeve Vladimiro kunigaikščiai skirdavo savo vietininkus.
Jūsų laikraštis

Jūsų laikraštis – dvisavaitis pramoginis laikraštis, ėjęs 1993–1994 m. Panevėžyje.

Istorija

Leido UAB „Jūsų“. Tiražas 1993 m. – 5000 egz., 1994 m. – 7000 egz. Išėjo 18 numerių.
Redaktoriai E. Augulis, E. Paškevičiūtė.
Mano namai

Mano namai – mėnesinis žurnalas šeimai, einantis nuo 1993 m. Vilniuje, Ozo g. 10A.

Istorija

Steigėja ir leidėja UAB „Mito studija“, leidžia UAB „Ekspress leidyba“. Tiražas 1994 m. – 44 000 egz., 1997 m. – 49 000 egz.
Rašo apie namų ūkį, buities ir gyvenamojo būsto kultūrą.
Redaktorės: Margarita Butkienė, L. Samaitienė, J. Mikolaitienė, Skaidrė Vainikauskaitė, Birutė Babravičienė, Dalia Daugirdienė.
Hainuvkos apskrities herbas

Hainuvkos apskrities herbas (lenk. Herb powiatu hajnowskiego) – Hainuvkos apskrities heraldinis simbolis.

Aprašas

Auksiniame skydo lauke ant žalios papėdės stovi rudas stumbras, už jo dvi žalios augančios eglės.
Biržoje prekiaujamas fondas

Biržoje prekiaujami fondai (BPF) (angl. exchange traded fund, ETF) – viešai akcijų biržose prekiaujami investiciniai fondai. Jais prekiaujama taip pat kaip ir paprastomis akcijomis. BPF yra pasyviai valdomi fondai, kurių tikslas – sekti tam tikro pasirinkto indekso dinamiką. Jo vertė svyruoja pagal turtą, su kuriuo fondas susietas. Susietas turtas ar jo krepšelis gali būti labai įvairus: indeksai, vertybiniai popieriai ar išvestinės priemonės, žaliavų kainos ir t. t. Biržoje prekiaujami fondai yra universali investavimo priemonė, nes leidžia investuotojui uždirbti ir krintant rinkai arba, pasirinkus svertinius BPF (angl. leveraged ETF), padidinti norimą grąžą kelis kartus. Tačiau pastarosios rūšies BPF yra rizikingesni.
Biržoje prekiaujami fondai – investavimo priemonė, panaši į indekso fondą, kurio vertės pokyčiai labai artimi tam tikro indekso, biržos prekės ar finansinės priemonės vertės pokyčiams. Pagrindinis BPF privalumas tas, kad jais galima prekiauti biržoje per dieną taip, kaip ir kitomis finansinėmis priemonėmis.
Vilniaus autobusų parkas (kontora)

Vilniaus autobusų parkas - vastybinė kontora, teikusi keleivių vežimo ir aptarnavimo paslaugas autobusais Vilniuje iki 1995 m., kai įmonė buvo reorganizuota į specialiosions paskirties įmonę SP UAB „Vilniaus autobusų parkas“.

Istorija

1945 metų lapkričio 18 d. įkuriama Vilniaus keleivių susisiekimo kontora, kurios autobusų parką sudarė 17 senų suremontuotų trofėjinių (vokiečių armijos paliktų) autobusų, taip pat žmonių vežimui pritaikytos „tritonės” – sunkvežimiai ZIS-5, gauti iš rusų kariuomenės.
1946 m. kovo 13 d. Vilniuje pradedamas reguliarus keleivių susiekimas: atidaromas pirmas reguliarus maršrutas „Žvėrynas-Geležinkelio stotis”, o netrukus autobusai pradėjo kursuoti dar dviem maršrutais.
1959 m. Vilniaus keleivių susisiekimo kontora pavadinama Vilniaus autobusų parku.
1964 m. Verkių gatvėje pastatyta dabartinė autobusų parko gamybinė bazė.
1992 m. Vyriausybės nutarimu kontora Vilniaus autobusų parkas perduodamas į Vilniaus miesto savivaldybės pavaldumą.
1995 m. priėmus naujus įstatymus, įmonė įregistruojama kaip uždaroji akcinė bendrovė, visos akcijos perduodamos Vilniaus miesto savivaldybei, suteikiamas specialios paskirties įmonės statusas ir pavadinama SP UAB „Vilniaus autobusų parkas“.
Granė

Istorija

Nuo XIII–XIV a. iki 1569 m. Liublino unijos priklausė Lietuvos Didžiajai kunigaikštystei. 1684 m. pastatyta medinė bažnyčia. 1784 m. ir 1886 m. bažnyčia buvo rekonstruota. 1927 m. pastatyta nauja medinė bažnyčia. XVII a. šalia bažnyčios pastatyta koplyčia, kuri yra įtraukta į Palenkės vaivadijos saugomų istorijos paminklų sąrašą.
Povilas Sapiega (1855)

Biografija

Lenkijos-Lietuvos kunigaikščių Sapiegų giminės atstovas, herbo „Lis“ savininkas. Paskutinio Smolensko vaivados, kunigaikščio Pranciškaus Ksavero Sapiegos (1741/1746–1806/1808) ir Terezos Sufčinskos (1744–1827) trečiasis sūnus.
Maltos ordino riteris, tarnavo Prancūzijos armijoje, kur 1807 metais gavo papulkininkio laipsnį. Kurį laiką buvo Juozapo Poniatovskio štabe. 1808–1811 buvo Varšuvos protektūros departamento patarėjas. Po 1815 metų užėmė Lenkijos kunigaikštystės Austrijos gubernijos bajorų maršalkos pareigybę.
1809 metų balandį buvo apdovanotas Garbės legiono ordinu.
Gėliogalių lobis

Gėliogalių lobis – 1924 m. Gėliogalių kaime (dab. Molėtų rajono savivaldybė) rasti XIII a. – XIV a. sidabriniai dirbiniai.

Lobis

Šalia dviejų akmenimis apdėtų molinių urnų buvo rastos 2 sidabrinės pintinės apyrankės, 2 sidabrinės pasaginės ir 5 apskritos plokštelinės segės, juostinis sidabrinis žiedas ir kaklo papuošalas, įsivežtas iš Rusios. Papuošalas susideda iš tuščiavidurių pailgų filigranu išdailintų sidabrinių karolių ir lelijos pavidalo kabučių.
Lobis saugomas Kauno Vytauto Didžiojo muziejuje.
Dobilas (Vilkaviškis)

Dobilas – Lietuvos Persitvarkymo Sąjūdžio Vilkaviškio koordinacinės tarybos laikraštis, leistas 1988–1992 m.

Istorija

Iki 1989 m. gegužės vadinosi „Sąjūdžio balsas“. Tiražas 1988 m. – 5000 egz., 1992 m. – 3200 egz.
Giedrius Kvedaras

Karjera

Karjerą pradėjo FK Kruoja ekipoje. Buvo išvykęs į Norvegijos „Krakeroy“ klubą. (Kråkerøy IL Fotball)
2015 m. sezone žaidė už FC Stumbras. Sužaidė 32 rungtynes ir praleido 66 įvarčius.
Persikėlė į FK Jonava. Žaidė 27 rungtynes ir prasileido 42 įvarčius.
2017 m. sezoną praleido Norvegijos „Krakeroy“ gretose. Ši ekipa sėkmingai žaidė Norvegijos futbolo taurės turnyre. Nugalėjo aukščiausios lygos klubą, o suklupo tik po baudinių serijos, kai neapžaidė elito diviziono „Valerenga“ ekipos..
2018 m. sugrįžo į FC Stumbras. A lygoje sužaidė ketverias rungtynes, per kurias prasileido tris įvarčius.
Plaukų priežiūra

Plaukų priežiūra – kūno priežiūros, higienos dalis. Apima rūpinimąsi plaukais. Tam, kad plaukai būtų švarūs ir sveiki, jie turi būti tinkamai prižiūrimi.

Džiovinimas

Idealiausias džiovinimas – natūralus. Nuplovus plaukus, jie pirmiausiai nusausinami rankšluosčiu, švelniai nuspaudžiant juos rankomis (pirštais). Po to įsukami į rankšluostį, apvyniojant juo visus plaukus ir keletą minučių palaikomi ant galvos, kad susigertų drėgmė. Plaukus intensyviai trinant, pažeidžiama plaukų struktūra (šlapi plaukai yra labai jautrūs). Plaukų džiovintuvas (fenas) naudotinas tik išskirtiniais atvejais, kadangi plaukai praranda blizgesį ir sveiką išvaizdą. Džiovinant fenu, įjungiamas vidutinis režimas: džiovinti reikia vėsia oro srove (ne karštu oru), laikant feną ~30 cm nuo galvos. Plaukai džiovinami pakeliant juos nuo šaknų, taip suteikiam jiems purumo.

Šukavimas

Plaukų šukavimas – kasdieninės plaukų priežiūros dalis. Šukuojama šukomis perbraukiant per plaukus bent keletą kartų per dieną (ryte, dieną ir vakare). Taip iš dalies pašalinami ant plaukų nusėdusios dulkelės ir nešvarumai. Be to, šukavimas aktyvina kraujotaką. Pagerėja plaukų maitinimas, reguliuojama riebalinių liaukų veikla.
Tam, kad plaukai nesiveltų ir juos būtų lengva iššukuoti, po šampūno nuskalavimo geriau panaudoti kondicionerių, balzamą arba kitą skalavimo priemonę. Reikia labai gerai išpainioti susivėlusius ir susipainiojusius plaukus, vengiant nereikalingo plaukų tempimo ar net išrovimo. Plaukai pradedami išpainioti ir iššukuoti nuo galiukų, pamažu kylant aukštyn (prie plaukų šaknų). Šukuojant priešingai, pažeidžiamas raginis sluoksnis, natūralaus augimo žvynelių kryptis.

Plaukų kirpimas

Plaukus reikia ne tik reguliariai plauti, šukuoti, bet ir kirpti. Plaukai dažniausiai kerpami kirpyklose arba grožio salonuose. Apsikirpti taip pat galima laisvalaikio, poilsio bei pramogų, sveikatingumo ar net prekybos centruose, kitose masiškai lankomose vietose (pvz., geležinkelio stotyse, požeminėse perėjose). Kerpa kirpėjai, stilistai (pastarieji taip pat formuoja šukuoseną, gali padėti susikurti individualų stilių etc.).

Plaukų priežiūra žiemą

Kad per šalčius plaukai nelūžinėtų, prieš einant į lauką, juos neskubant reikia gerai išsidžiovinti. Jeigu plaukai ploni, geriau laikinai atsisakyti balzamo. Žiemą kaip galima rečiau naudoti karšto oro džiovintuvą su žnyplėmis, jei yra būtina panaudoti džiovintuvą, prieš tai plaukus reikia palaikyti patepus kondicionieriumi. Kartą per savaitę galima pasidaryti maitinamąsias plaukų kaukes. Jei plaukai ilgi, didžiausias dėmesys skiriamas jų galiukams. Nusipirkite specialių priemonių, tinkamų žiemai.
Kad žiemą šukuosena ilgiau išlaikytų formą, pasidarykite lengvą cheminį sušukavimą, reikia naudoti stiprios fiksacijos žele ir kremą.
Kad plaukai būtų gražūs, reikia nuolat valgyti produktus, turinčius niacino, cinko, vitaminų H, A bei C.
Konciapolis

Aplinkinės gyvenvietės

JONAVA – 2 km
Pažėrai

Aplinkinės gyvenvietės

 
 
 
 
Mastaičiai – 6 km
 
VEIVERIAI – 5 km
Valdas Urbonas

Žaidėjo

Lietuvos rinktinėje sužaidė 14 rungtynių. 2000 m. sezoną žaidė už Panevėžio „Ekraną“, su kuriuo iškovojo LFF taurę. Pabaigęs profesionalaus futbolininko karjerą žaidė SFL lygoje už Vilniaus „Prelegentus“.

Trenerio

Dirbo trenerių asistentu Vilniaus „Vėtros“ ir FBK Kaunas klubuose. Nuo 2008 m. iki 2013 m. „Ekrano“ vyr. treneris. 2008, 2011, 2012 m. išrinktas geriausiu A lygos sezono treneriu.
Vadovaujant Urbonui, Ekrano komanda pasiekė unikalų rekordą Lietuvos futbolo istorijoje. 45-erių treneris pripažintas vieninteliu treneriu, kurio vadovaujama komanda penkerius metus iš eilės triumfavo šalies čempionate. Su Urbonu „Ekranas“ du kartus iškovojo LFF taurę, bei du kartus laimėjo Supertaurę. Ekraniečiai ketverius metus iš eilės Lietuvai atstovavo Čempionų lygos atrankos varžybose.
Urbono treniruojamas „Ekranas“ sužaidė 215 oficialių rungtynių, iš kurių 138 mačai baigėsi panevėžiečių pergale. 2013 m. balandžio pabaigoje paliko Panevėžio klubą.
2019 m. vasario 2 d. tapo Lietuvos rinktinės vyr. treneriu.
FC Dallas

Istorija

Įkurtas 1995 m., nuo tada kasmet rungtyniauja Major League Soccer.
Moskitų įlanka

Moskitų įlanka (isp. Golfo de los Mosquitos) – Karibų jūros įlanka ties šiauriniais Panamos krantais. Tęsiasi nuo Valientės pusiasalio Ngobė Buglės komarkoje, tolyn pagal Veragvaso provincijos krantus iki Šiaurės Koklės upės žiočių Kolono provincijos vakaruose.
Nemaišytina su Moksitų krantu, kuris driekiasi nuo Nikaragvos iki Hondūro.
Į įlanką įteka šios didesnės upės: Kalovebora, Guasaras, Konsepsjonas, Veragvasas, Belenas, Petakilja ir Šiaurės Koklė. Vienintelė sala Moskitų įlankoje – Eskudo de Veragvasas. Pagrindinės pakrančių gyvenvietės: Kalovebora, Santa Katalina, Tobobė ir Belenas.
Renault FT

Tanko sukūrimas

1916 m. žymus Prancūzijos pulkininkas Jean Baptiste Eugène Estienne, tuomet vadovavęs artilerijos pulkui, žavėjosi modernia ginkluote, atvykęs pas Luis Renault pabandė įkalbėti jį gaminti tanką iš Holto traktoriaus, pastarąjį apginklavus ir uždėjus šarvus. Renault nesutiko imtis pulkininko idėjos, bet sutiko suprojektuoti tanką.
Luis Renault savo pavaldiniams nubrėžė naujo gaminio parametrus: ne daugiau kaip 7 tonos svorio, galimybė įveikti tranšėjas, variklis kuo ilgiau turi neprarasti galios.

Gamyba

Per 1918 m. Prancūzijoje, netoli Paryžiaus esančioje Renault gamykloje, buvo pagaminta per 3000 įvairių modifikacijų FT lengvųjų tankų. Dar 950 tankų buvo pagaminta JAV pagal prancūzišką licenziją M1917.
Iš viso pagaminta 1000 vnt. moteriškų tankų, 1850 vnt. vyriškų tankų, 970 vnt. turinčių įmontuotas haubicas, apie 200 vnt. TSF tankų su radijo ryšio įranga.

Bokštelis

Pirmasis variantas buvo plieninis cilindro formos bokštelis, turintis angą ginklui arba su įmontuotu 8 mm Hotchkiss kulkosvaidžiu. Tačiau kariuomenės noru pabandžius apginkluoti tanką 37 mm Puteaux patranka, Renault susidūrė su vietos jam įmontuoti trūkumu. Išeitį pasiūlė Berliet kompanija, jos pasiūlytas variantas buvo keturkampis bokštelis iš sukniedytų plieno lakštų. Toks bokštelis lengviau ir greičiau pagaminamas, be to turėjo daugiau vietos viduje galimai diegti ginkluotei. Prancūzai šį patobulinimą praminė „Omnibus“ bokšteliu. Jame lengvai tilpo 37 mm patranka. Dar vieną šio elemento patobulinimą pasiūlė Paul Girot, jo pasiūlymas buvo „Omnibus“ tipo bokštelį užkelti ant guolių sistemos, tada jis lengviau sukosi ir buvo galima greičiau pasukti į reikiamą pusę, sustabdant jį rankiniu stabdžiu. Daugiausiai tankų pagaminta su šiuo variantu.

Operacijų istorija

1918 m. gegužės 31 d. pirmą kartą Renault FT sudalyvavo kovoje prie Retzo miško vykstant antrajam Marne mūšiui. 30 tankų sėkmingai pralaužė Vokietijos pėstininkų įtvirtinimus.
Pasibaigus I-ajam pasauliniam karui, Prancūzija ėmė eksportuoti šiuo tankus į kitas valstybes, taip sudalyvavo Antrajame Maroko kare, Estijos nepriklausomybės kovose, Ispanijos pilietiniame kare, Kinijos pilietiniame kare, Lenkijos–sovietų kare, Rusijos pilietiniame kare, Žiemos kare.
Teoriškai pasenusius tankus naudota ir II-ojo pasaulinio karo metu. 1940 m. Prancūzija dar turėjo 8 batalionus, apginkluotus 63 FT tankais. Vermachtui užėmus Prancūziją, iš viso vokiečiai perėmė net 1704 FT tankus. Apie 650 jų panaudota patruliuoti užimtoje Europoje.
1944 m. tankai naudoti Paryžiaus gatvių kovose.
Raudonoji armija niekada nepirko šių tankų, tačiau pagal licenziją juos gaminosi „Baltųjų“ pajėgos. 1920 m. komunistams užėmus „Krasnij Sormov“ gamyklą, bandyta gamintis. Per 1920–1922 m. buvo pagaminta 15 „rusiškų reno“, tačiau dėl įvairių techninių gedimų jie niekados nepanaudoti mūšyje.
Sapatos pelkė

Sapatos pelkė (isp. Ciénaga de Zapata) − pelkė Kuboje, Matansaso provincijoje; 150 km į pietryčius nuo Havanos.
Tai didžiausia (plotas 4354,3 km²) ir geriausiai išsilaikiusi pelkė Karibų jūros salose. Septyniasdešimt procentų jos teritorijos įeina į nacionalinį parką ir UNESCO biosferos draustinį.
Sapatos pelkynuose gyvena daugiau kaip trys tūkstančiai nesaugomų Kubos krokodilų − didžiausia šių roplių populiacija, atsidūrusi ant išnykimo ribos.
Šinono pilis

Šinono pilis (pranc. Château de Chinon) – pilis Prancūzijos Centre, Endro ir Luaros departamente, ant Vieno upės kranto, viena iš Luaros slėnio pilių.

Istorija

Pilis buvo statoma ilgus amžius. Jai pradžią padėjo Senovės Romos kariuomenės įtvirtinimai. Ji tarsi sudaryta iš trijų dalių, kurių kieviena atspindi atskirą istorinę epochą.
Vidurinėje pilyje yra karališkieji apartamentai ir bažnyčia. Kudrė fortas pastatytas ant uolos ir atskiria vidinę pilį grioviais. Sent Žoržo fortas saugo pilį nuo lygumos pusės.

Istorinės asmenybės

Pilyje gyveno Henrikas II Plantagenetas, Ričardas I Liūtaširdis, Jonas Bežemis, Kardinolas Rišeljė, Karolis VII Prancūzas. Šinono pilyje savo kovų kelią pradėjo Žana d'Ark.
Sodoma ir Gomora (1962 filmas)

Turinys

Sodoma ir Gomora – klestintys miestai, kuriems gerovę neša vergų išgaunama druska. Jiems vadovauja karalienė Bera ir jos brolis princas Astartas, paslapčia rezgantis sąmokslą ją nuversti. Miestuose klesti ištvirkimas, prievarta, tačiau visi rūpinasi tik savo gerove.
Tuo metu netoliese pasirodo klajojantys žydai, vadovaujama Levio. Karalienė Bera nusprendžia, kad šie galėtų tapti puikiais sąjungininkais. Nors Leviui ir nepatinka Sodomos kaimynystė, tačiau jo žmonės išsekę po ilgų mėnesių klajonių ir jis sutinka išsinuomoti žemę greta miesto. Kaip draugystės ženklą, karalienė Bera padovanoja jam savo vergę Ilditą. Nors ši nenori gyventi su „laukiniais“, Levis jai dovanoja laisvę, nes  jų bendruomenėje vergų nėra.
Kol žydai kuriasi ir stato įtvirtinimus, Bera ieško kaip juos palenkti savo valdžiai. Ji bando išgauti informacijos per Ilditą, tačiau ši, pradėjusi jausti Leviui simpatiją, atsisako būti šnipe, tuo tarpu princas Astartas pradeda merginti vieną jo dukterų, kurią žavi Sodomos gyvenimas. 
Po to, kai Sodomą užpuolą plėšikai, žydai padeda apsiginti, tačiau jų įtvirtinimai sugriaunami. Jie persikelia į miestą, kur Levis, jau vedęs Ilditą, tampa gerbiamu žmogumi ir nustoja kovojęs už vergų teises, kaip anksčiau. Jo žentas Levis nenori taikstytis su tokia padėtimi ir apkaltinamas pagalba pabėgusiems vergams. Levis, kaip vienas teisėjų, priverstas paskelbti jam nuosprendį ir sulaukia princo Astarto, su kuriuo visą laiką konfliktuoja, pašaipų. Šiam pareiškus, kad jis suviliojo abi Levio dukteris, o Ildita apie tai žinojo, jis griebiasi ginklo. Dvikovoje Levis nužudo Astartą ir už tai atsiduria kalėjime.
Čia jam pradėjus atgailauti ir melsti Dievą pagalbos, pasirodo du angelai, kurie praneša, kad Dievas nutarė sunaikinti Sodomą ir Gomorą, tačiau Levis turi galimybę palikti miestą kartu su norinčiais. Levis meldžia, kad Dievas pasigailėtų, jei mieste atsiras bent dešimt norinčių išsigelbėti, tačiau jo buvę tautiečiai, jau tapę miesto gyventojais, neketina jo palikti. Prie Levio prisideda tik vergai ir jis su savo šeima pasitraukia. Karalienė Bera bando jį sulaikyti, tačiau nepajėgia. Prasideda miesto griūtis, visi žūna, o Ildita, nusprendusi atsigręžti ir pasižiūrėti į Sodomą, pavirsta druskos stulpu. Miestai sugriūna ir Levis su dukterimis ir buvusiais vergais atsiduria dykumoje...